ኣይተ ጌታቸው ረዳ: መንግስቲ ትግራይ ድሕር መስከረም 25 ኣብ ስልጣን ዘሎ ሓይሊ ሓድሽ ውሳነ ክውስን ኣይኽእልን። ሰራዊት ምክልኻል ስርሑ ክሰርሕ ኣለዎ። ካብ ወገን ኤርትራ ወራር እንተሃልዩ ክከላኸል ሕገ መንግስታዊ ግቡኡ እዩ:: ብሰንኪ ሰራዊት ሰሜን እዝ እኮ ዝተዘረገ ሰላምን ዝተፈጠረ ሽግርን የለን። ድሕሪ መስከረም 25 ምትዕሪራይ ክንገብር ኢና ኢሎም: ናይ ኣስመላሽ ኮሚቴ ግዝኣት ንሓደ ወታደራዊ እዝ ክንህቦ ኢና ኢሎም። ንሕና ድማ ኣይንቕበልን ኢልና። ብተግባር ብሃገር ደረጃ ዝግበር እውን ኣይንቕበልን። እንተወሓደ ግን ንሕና: ንትግራይ ብዝጎድእ መንገዲ ዝኾነ ይኹን ዓይነት ምትዕሪራይ ኣይንቕበልን ኢና ኢልና። ከም ኣጋጣሚ እቲ ዝመለስናዮ ብርጋዴር ጀነራል ጀማል መሓመድ እፈልጦ እየ። ትግራዋይን ትግራይን ዝፈቱ ቅድሚ ዝፈልጦ ካብ ልቡ ንህዝቢ ከገልግል ዝደሊ ሰብ እዩ። ሰለ'ዚ እቲ ምኽልካል ምስ መንነት እቲ ወታደራዊ ኣዛዚ ኣይተኣሳሰርን። ብተመሳሳሊ ንሜጀር ጀነራል በላይ ስዩም እውን እፈልጦ እየ። ተጋዳላይ ዝነብረ ወዲ ብሄረሰብ ኣገው እዩ። ሕዚ እውን እቲ እገዳ ምስ መንነትን ኣተሓሳስባን እቲ ወታደራዊ ኣዛዚ ወላ ሓንቲ ዘራኽብ ነገር የብሉን።ትግራዋይ ጀነራል እውን እንተዝመፅእ ነይሩ ክእሰር ወይ ክስጎግ ከምዝነበሮን ክፍለጥ ኣለዎ። ምኸንያቱ እቲ ስጉምቲ መትከላዊ እዩ። ቢቢሲ ትግርኛ: ሕብረት ኣውሮጳ ንመንግስታት ፈደራልን ክልል ትግራይን የዛቲ ከምዘሎ ፀብፃባት ይገልፁ:: ልክዕ ድዩ?
